Gedagte vir die dag: Doen wat jy kan terwyl jy kanFoto: pixabay.com Daar is vir die mens niks goeds behalwe dat hy kan eet en drink en ten spyte van sy arbeid nog die goeie kan geniet nie. Ek het besef dit is ’n gawe wat uit God se hand kom. (Prediker 2:24) Ek weier dat my lewe eendag gaan eindig met ’n grafopskrif wat lees: “Hier lê ’n voorneme. Hy wou nog iets vir die Here doen. Maar hy is voortydig dood.” Ek kan nie my hoop om vir God te leef, uitstel tot eendag nie. Vandag is die enigste dag om dit te doen. As ek nie vandag in sy Naam goeie dinge vir ander doen nie, loop ek vir ’n volle 24 uur lank my lewensdoel mis. Om nie te praat van almal wat God vandag op my pad geplaas het nie. Dan gaan ek hulle nie dien soos wat Hy wil hê ek moet nie. Dan loop ander mense die Here se goedheid mis omdat ek nie vandag my lewensdoel uitleef nie. Dan doen ek hulle in omdat ek nie op my pos vir die Here is nie. Carpe diem. Gryp die dag, vandag reeds! Doen vandag goed waar jy kan. Leef vandag vrygewig. Deel vandag daardie seëninge waarmee die Here jou geseën het. As iemand huil, help vandag om hulle trane af te droog. As iemand bly is, vier vandag saam fees. As iemand platgeslaan is, buk vandag langs hulle as lid van die Heer se noodshulpspan. Hou op om vandag boek te hou van die kwaad wat gister aan jou gedoen is. Vandag is die Here se dag om jou lewensdoel uit te leef Dan is jy nie net ’n lewende voorneme nie. Bron: Gereed vir vandag deur Stephan Joubert Uitgewer: Christelike Uitgewersmaatskappy/CUM